# EMNEPLAN - E 5 Profesjon og samfunn

# del 1

## Inngår i studieprogram Bachelor barnevern.

## Emnenavn (bokmål) Profesjon og samfunn.

## Emnenavn (nynorsk) Profesjon og samfunn.

## Emnenavn (engelsk)

Social work practice and society.

## Emnekode (FS) 070-E5 Emnenivå Bachelorgrad, 2. syklus

## \* Emnets omfang og organisering

* Antall studiepoeng: 30
* Antall semester: 1
* Undervisningsspråk: Norsk
* Organisering av emnet: Campusbasert

EMNEPLAN – E 5 Profesjon og samfunn

del 2

Faglig innhold i emnet

Sentralt i dette emnet er videreutvikling av kunnskap om samfunnsmessige rammebetingelser og globale utfordringer som påvirker profesjonsutøvelsen. Studentene utvikler innsikt i endringene innenfor velferdssamfunnet og velferdsstaten nasjonalt og internasjonalt. I samfunn med økende behov for velferdstjenester står profesjonsutøverne som skal forvalte tjenestene overfor ulike utfordringer. Studentene tilegner seg kunnskap om velferdsstatens dilemmaer og analyserer dem i lys av ideologiske og politiske føringer, økonomiske prioriteringer og faglige profesjonskrav. De analyserer også de konsekvensene dilemmaene medfører for profesjonsutøverne og for de som mottar barnevernets tjenester innenfor den norske velferdskonteksten og i internasjonal sammenheng. Barn, unge og familier i barnevernet har ofte sammensatte og kompliserte utfordringer. I dette emnet legges det derfor vekt på tverrfaglig samarbeid for å ivareta sammensatte behov. Studentene tilegner seg kunnskap om samarbeid på tvers av fag, virksomheter og sektorer, herunder frivillig sektor. Hovedvekten i emnet er videreutvikling av studentenes profesjonelle kompetanse gjennom praksisstudier i autentiske yrkssituasjoner. Deler av emnet har undervisning på engelsk. Studentene skal også kunne presentere relevant fagstoff på engelsk.

**Tema 1: Nasjonale og internasjonale perspektiver på velferd**

I dette temaet utvikler studentene innsikt i føringer for den norske velferdsstaten, dens transformasjoner og de dilemmaene endringene i velferdsordninger byr på både for samfunnet som helhet, for tjenestekvaliteteten, for profesjonsutøverne og for de som mottar tjenestene. Dette er et ledd i å videreutvikle kunnskap om handlingsbetingelser for barnevernfaglig arbeid. Profesjonsutøvelse i norsk kontekst ses videre i lys av internasjonalt sosialfaglig arbeid. Gjennom det utvider studentene sin forståelse slik at den omfatter både nasjonale og internasjonale perspektiver på velferd. Studentene utvikler sin bevissthet om barnevernspedagogers etiske forpliktelse og forståelsen av det mulige motsetningsforholdet mellom lojalitet overfor de som mottar barnevernets tjenester og nye styringssystemer. Studentene videreutvikler i dette temaet også sin kritiske refleksjon omkring samfunnsforhold som kan bidra til utenforskap, og de øker sin bevissthet om det individuelle og kollektive ansvaret for å bidra til inkludering, myndiggjøring og frigjøring i barnevernfaglig arbeid. I dette temaet legges det derfor vekt på at studentene diskuterer ansvar og forvaltning av ansvar som profesjonsutøver i velferdsstaten og kan formidle og diskutere profesjonsutøvelse i lys av ulike velferdskontekster.

**Tema 2: Samarbeid på tvers**

Dette temaet handler om tverrfaglig samarbeid som et grunnlag for å skape bedre velferdstjenester. Studentene videreutvikler sin kunnskap om grunnlaget for, kjennetegn på og forpliktelser knyttet til samarbeid på tvers av fag, virksomheter og sektorer. De utvider sin kunnskap om behovet for samarbeid mellom ulike profesjoner og tjenester i arbeid med komplisert og sammensatt tematikk. Studentene utvikler i emnet ferdigheter i å etablere hensiktmessige samarbeidsrelasjoner på tvers av profesjoner og tjenester med barnets beste i fokus. Sentralt i denne sammenheng er å samarbeide med barn, unge og familier på en slik måte at de får mulighet til reell medvirkning. Det legges derfor vekt på samarbeid *med* de som mottar tjenestene og ikke bare samarbeid *om* tjenester og tiltak. Som en del av samarbeidskompetansen jobber studentene med refleksjon omkring egen profesjonsutøvelse og med veiledning overfor kollegaer, barn, unge og familier.

**Tema 3: Profesjonsutøvelse i praksis**

Dette temaet er den mest omfattende delen av praksisstudiene. Studentene arbeider her direkte med barn, unge og/eller deres familier og anvender komptanse fra tidligere emner i egen profesjonsutøvelse. Gjennom praksisstudiene legges det til rette for at studentene får erfaring med tverrfaglig samarbeid i praksis. Det er mulig for studentene å søke om praksisstudier internasjonalt.

Forkunnskapskrav  
Emnekarakter er en forutsetning for å kunne følge studieprogresjonen. Hovedregelen er at studenter som ikke har bestått foregående emne etter andre forsøk i gjeldende studieår ikke kan fortsette i planlagt studieprogresjon. Studenten må vente til neste ordinære gjennomføring av det emnet som ikke er bestått. I praksis innebærer det at studenten går ut av studieprogrammet og fortsetter i neste årskull.

Læringsutbytte

**Kunnskap**

* Har bred kunnskap om ideologiske, politiske og organisasjonsmessige føringer som har betydning for velferdsstatens tjenester nasjonalt og internasjonalt
* Har bred kunnskap om transformasjoner i velferdssamfunnet, velferdsstaten og om profesjonsroller i endring
* Har bred kunnskap om dilemmaer og utfordringer i velferdsstaten, nasjonalt og internasjonalt
* Har kunnskap om det teoretiske grunnlaget for kritisk refleksjon
* Har kunnskap om tverrfaglig, tverretatlig, tverrprofesjonelt og tverrsektorielt samarbeid
* Kan oppdatere sin kunnskap om helse, samfunnsmessige rammebetingelser og oppvekstvilkår og sammenhenegn mellom disse

**Ferdigheter**

* Kan vurdere handlingsbetingelser for barnevernfaglig arbeid i lys av samfunnsmessige forhold og perspektiver på barnevernfaglig profesjonsutøvelse nasjonalt og internasjonalt
* Kan forholde seg kritisk reflekterende til forskningsbasert kunnskap
* Kan anvende faglig kunnskap og kompetanse i barnevernfaglig arbeid på en måte som er i tråd med yrkesetiske retningslinjer
* Kan initiere og lede tverrfaglig, tverretatlig og tverrprofesjonelt samarbeid
* Kan gjøre rede for begrepene velferdsstat, velferdssamfunn, velferdstatens transformasjoner, tverrfaglig samarbeid, tverretatlig samarbeid, tverrprofesjonelt samarbeid, veiledning
* Kan belyse barnevernfaglige problemstillinger på engelsk

**Generell kompetanse**

* Kan analysere hvordan politiske og strukturelle betingelser for velferdstjenester former egen posisjon som barnevernspedagog
* Kan utrede og analysere barnevernfaglig arbeid selvstendig og sammen med andre
* Kan planlegge, gjennomføre, evaluere og dokumentere arbeidsoppgaver i praksis i tråd med etiske retningslinjer
* Kan inngå i tverrfaglig samarbeid for å utvikle helhetlige tiltak for barn, unge og deres familier
* Kan veilede barn, unge og familier med respekt for ulike virkelighetsoppfatninger
* Kan anvende erfaringer og faglig kunnskap til å støtte og veilede medarbeidere
* Kan reflektere kritisk over egen kompetanse og justere denne under veiledning

Læringsaktiviteter

Det er varierte undervisnings- og læringsformer i emnet. Denne variasjonen er begrunnet i at studenter lærer på ulike måter og at læringsformene må tilpasses tematikk. Overordnet benyttes blended learning (blandet læring) som tilnærming. Det betyr at ulike læringsformer og læringsressurser som for eksempel lærerstyrte undervisning, studentaktive læringsformer og digitale ressurser, kombineres. Emnet har følgende læringsaktiviteter:

* **E-forelesninger** innenfor hvert tema i emnet. Disse forelesningene er ment som grunnlag for diskusjon og refleksjon som foregår i dialog mellom lærer og studenter på studiestedet. Dette gir studentene mulighet til å forberede seg for så å kunne reflektere sammen i plenum og i studiegrupper. Hensikten med denne læringsformen er å øke studentaktiviteten og legge til rette for danningsprosesser og dybdelæring.
* **Seminarer**

*Oppstartsseminar***.** Emnet innledes med et seminar som presenterer planer,   
krav og forventinger. Hensikten med dette er å tydeliggjøre gjensidige forpliktelser, avklare forventninger, skape forutsigbarhet for studentene og begrunne valg som er gjort.

*Skriveseminar* med veiledning. Studentene jobber i dette emnet med både norsk og engelsk skriftlig formidling. Seminarene er knyttet til de skriftlige arbeidskravene.

*Framleggsseminar.* Dette seminarer er konsentrert om faglige framlegg som gjennomføres av studentene i grupper. Målet med dette seminaret er å oppøve kompetanse knyttet til muntlig formidling, refleksjon og diskusjon. Studentene gir hverandre tilbakemelding både på fremstilling og faglig innhold. I dette emnet er fremleggsseminaret knyttet til det muntlige arbeidskravet.

*Eksamensforberedende seminar.* Emnet avsluttes med et seminar der studenter og emneansvarlig i fellesskap oppsummerer emnets sentrale temaer og begreper. Hensikten med dette seminaret er å trekke tråder og samarbeide om å tegne et helhetlig bilde av emnets sentrale tematikk. Her presenteres også vurderingskriterier for eksamen i emnet.

* **Grupper**

*Studiegrupper.* Dette er grupper der studentene samarbeider om gitte oppgave og om å tilegne seg, diskutere og forberede presentasjon av fagstoff. Slike grupper benyttes gjennom hele emnet. Formålet med gruppene er å skape et forum for kunnskapsanvendelse, diskusjon og refleksjon. Gruppearbeidet vil således være en viktig forberedelse til eksamen og et ledd i å nå forventet læringsutbytte.

*Profesjonsgrupper.* I disse gruppene er ferdighetstrening og refleksjon omkring krav til profesjonsutøvelse og utvikling av egen profesjonell kompetanse det sentrale. Det gjennomføres to møter i disse gruppene med veileder til stede. Disse møtene inngår i for- og etterarbeid til praksisstudiene. Hensikten med disse gruppene er å sikre bevissthet omkring profesjonskompetanse gjennom hele studieløpet.

* **Selvstudium** omfatter digitale læringsressurser, lesing av pensum og arbeid med oppgaver/arbeidskrav. Slike læringsressurser er ment som strukturhjelp i selvstudium, som bidrag til kobling mellom teori og praksis og som forberedelse til læringsaktiviteter på studiestedet.
* **Faglige arbeidskrav**. Det er tre obligatoriske arbeidskrav i emnet. Disse gir retning på selvstudiet og er et ledd i at studentene skal nå læringsutbyttet for emnet. Studentene får tilbakemelding på arbeidskravene. Denne formative vurderingen er ment som fremovermelding med fokus på videre læring (se vurdering).
* **Refleksjonsnotat.** På slutten av emnet skriver studentene et obligatorisk notat som skal omhandle refleksjon over a) utvikling av egen profesjonell kompetanse b) hva som fremmer egen læring. Dette notatet er et ledd i å bevisstgjøre studentene mht. egen profesjonsutøvelse og læring. Notatet er ikke gjenstand for vurdering. Notatet skrives i alle emner.

Praksisstudier

Praksisstudiene i dette emnet er på ti uker. I tillegg kommer til sammen en uke med forberedelse og etterarbeid. Praksisstudiene skal gjennomføres individuelt i autentiske yrkessituasjoner og omhandle direkte arbeid med barn, unge og/eller familier.

Studentene kan velge studentbedrift i sosialt entreprenørskap som alternativ. De som velger dette, arbeider i grupper på minst to personer som danner studentbedrifter. Rammeverket for studentbedrifter følger Ungt Entreprenørskaps regler, i tillegg til de læringsutbyttebeskrivelser og kriterier som allerede ligger til grunn for gjennomføringen av dette emnet.

Det åpnes også for praksisstudier internasjonalt. Slik praksis utgjør 12 uker. Det er foreløpig inngått avtale med følgende ulike internasjonale partnere:

* Erasmusnettverket SocNet98, Norden og Europa
* California State University Dominguez Hills (CSUDH), USA
* Nelson Mandela University, Sør-Afrika
* Ilula Orphan Program
* Tanga International Competence Center, Tanzania

Denne listen kan bli oppdatert og endret i løpet av studietiden. Informasjon om mulighetene for et utvekslingsopphold gjennom universitetets internasjonale partnere er ellers tilgjengelig på http://www.usn.no/studier/utveksling-til-utlandet/.

Deltagelse/Obligatoriske arbeidskrav

[Det er](https://lovdata.no/dokument/SF/forskrift/2018-06-15-1090) krav om minimum 80 prosent deltakelse i obligatoriske aktiviteter som seminarer, plenumsdiskusjoner, gruppearbeid, prosjektarbeid, ferdighetstrening, praksisstudier og ekskursjoner. Begrunnelsen for kravet om obligatorisk deltakelse er at disse læringsaktivitetene innebærer læring, samarbeid og faglig dialog som er vesentlig for utvikling av en sammensatt profesjonell kompetanse. Det forutsettes at studentene møter forberedt til obligatoriske aktiviteter og har tilegnet seg den kunnskapen som er nødvendig for å kunne være aktive deltakere i slike læringsaktiviteter. Det framkommer av timeplanen hva som er obligatorisk i dette emnet.

### Arbeidskrav og innleveringer

Arbeidskravene, to skriftlige og ett muntlig, må være vurdert til godkjent før studentene kan gå opp til eksamen i emnet. Det ene av de skriftlige arbeidskravene er knyttet til tema 1 Nasjonale og internasjonale perspektiv på velferd. Undervisningsspråket i dette temaet er engelsk. Arbeidskravet skrives derfor på engelsk og gjennomføres i grupper. Det andre skriftlige arbeidskravet er individuelt og er knyttet til tema 3, profesjonsutøvelse i praksis. Det muntlige arbeidskravet knyttet til tema 2, Samarbeid på tvers, gjennomføres også i grupper.

Refleksjonsnotatet er obligatorisk og må være levert inn før emnet som helhet kan godkjennes.

Detaljert informasjon om arbeidskravene legges ut i emnerommet i Canvas.

Vurderingsformer

Det er tre obligatoriske arbeidskrav i emnet. Disse vurderes til godkjent/ikke godkjent. Som et ledd i den formative vurderingen, gis det tilbakemelding på arbeidskravene.

Emnet avsluttes med en 5 dagers individuell hjemmeeksamen som utgjør karakteren i emnet og blir oppført på vitnemålet. Denne eksamensformen er valgt for å videreutvikle selvstendig skriftlig redegjøring, drøfting og refleksjon og for å gi studentene mer erfaring med å skrive en omfattende, sammenhengende tekst som en forberedelse til bachelorprosjektet i det påfølgende emnet. Eksamen har et omfang på 3000 ord +/- 10 prosent. Innholdsfortegelse og litteraturliste inngår ikke i ordtellingen. Studentene skal benytte USNs mal for oppgaveskriving. Oppgaven skal leveres med kandidatnummer.   
Det gis graderte karakterer A-F, der E er laveste ståkarakter.

Hjelpemidler til eksamen

Alle.

Annet

Litteratur

Utarbeides høsten 2019

\* Godkjent emneplan

Endringsbeskrivelse